འདས་པོ་གཤེགས་ནས་ལོ་འཁོར་གཅིག་སོང་བའི་རྗེས་སུ་ལོ་མཆོད་ཅེས་མཆོད་འབུལ་བྱེད་སྲོལ་ཡོད་།དེ་ནི་གོང་གི་རྣམ་དཀར་རྗེས་འཇུག་དེ་དག་གི་མཐུ་དང་བསོད་ནམས་ལ་བརྟེན་ནས་འདས་པོ་སྐྱེ་བ་བཟང་པོ་ཞིག་བླངས་ཟིན་པའི་དབང་དུ་བྱས་ཏེ་གར་སྟོན་གྱི་མཆོད་འབུལ་ཡིན་པས་ཚེས་ཆ་བཟང་བ་ཞིག་གི་ཉིན་དགའ་ཉེ་ནང་མི་རྣམས་ལ་མགྲོན་བརྡ་བཏང་།བླ་མ་དགེ་འདུན་གདན་དྲངས།ཁྱིམ་གྱི་རྟེན་དྲུང་མཆོད་པ་སྣ་ལྔའི་བརྒྱ་མཆོད་སོགས་ཚར་དུ་དངར་བ་བཤམས་།དགེ་འདུན་རྣམས་ནས་ཡི་དམ་གྱི་བདག་སྐྱེད་རྒྱས་པ་ཞིག་བཞེས་ཏེ་བླ་མཆོད་ལྟ་བུའི་ཚོགས་ཞིང་སྤྱན་དྲངས་མཆོད་འབུལ་ཞལ་འདོན་གྱི་རིམ་པ་གང་རྒྱས་དང་བསྙེན་བཀུར་དང་།ཆོགས་འཁོར་གཟབ་རྒྱས་འབུལ།འབྱོར་ན་སྔ་དྲོ་གཙུག་ལག་ཁང་ཡས་མས་ལའང་སྙན་དར་དང་མཆོད་འབུལ་ཞུས།དགེ་འདུན་ལ་སྐུ་ཡོན་དང་མཇལ་དར་ཕུལ།དགའ་ཉེ་རྣམས་ལ་ཇ་ཆང་གི་གསོལ་སྟོན་གང་གཟབ་ཐོག་དགའ་སྤྲོའི་གླུ་གཞས་ཀྱང་བླངས་མཐར་མཇལ་དར་རེ་ཕུལ་ཏེ་གྲོལ་བར་བྱེད་པ་དང་།ནང་མི་རྗེས་ཤུལ་ཚོས་རང་ལ་བཀའ་དྲིན་ཆེ་བའི་རྩ་བའི་བླ་མ་དང་།ཕ་མ།དགེ་རྒན།བཟའ་ཟླ།སྤུན་མཆེད་སོགས་ཀྱི་ལོ་རེའི་གཤེགས་ཚེས་ཉིན་མོར་དྲིན་གསབ་ཆེད་དུ་ལོ་ལྟར་མཆོད་འབུལ་དང་སྦྱིན་གཏོང་ཆད་མེད་བྱ་སྲོལ་ཡོད།གོང་གསལ་རྣམས་ནི་སྤྱིར་བཏང་བོད་མི་སེར་སྐྱ་ཕོ་མོ་ཁྱད་མེད་སོ་སོའི་སྐྱེ་བོ་ཕལ་པ་ཞིག་གི་འདས་རྗེས་ཀྱི་རིམ་པ་ཇི་ལྟར་བྱ་སྲོལ་ཡོད་པ་རྣམས་རོབ་ཙམ་བཀོད་པ་ཡིན་གྱི་སྐྱེས་མཆོག་དམ་པ་རྣམས་ཀྱི་སྐུ་གདུང་གི་རིགས་ཇི་ལྟར་ཞུ་ཕྱོགས་སོགས་གཞུང་ཟུར་དུ་སྔར་ནས་ཡོད་པ་ལས་ཤེས་ནུས་པས་འདིར་བརྗོད་པའི་གོ་སྐབས་མ་ཡིན་ནོ།